Taxibestuurder op N2 dronk genoeg om 12 mense aan die pen te laat ry!
JY LEES NOU Taxibestuurder op N2 dronk genoeg om 12 mense aan die pen te laat ry!
’n Minibus-taxibestuurder is Dinsdagmiddag op die N2 naby Kaapstad vasgetrek toe hy oënskynlik nie goeie beheer oor die voertuig gehad het nie. Geen wonder nie . . . Sy bloedalkoholvlak was 12 keer hoër as die toelaatbare vlak!
’n Beampte van die Stad Kaapstad se sogenaamde “spook-brigade” het daarop die man Dinsdagmiddag naby die Duinefontein-afrit van die pad laat trek.
Buiten die bestuurder was daar 13 passassiers in die taxi.
“Die beampte het gesien dat die bestuurder duidelik onder die invloed is en hy was ook onvas op sy voete,” het JP Smith, burgemeesterskomiteelid vir veiligheid en sekerheid, gesê.
Toe die bestuurder uitgevra is oor hoeveel hy gedrink het, het dit geblyk dat hy reeds die afgelope 24 uur sonder ophou gedrink het.
Hy is by die Bishop Lavis-polisiestasie aangehou vir dronkbestuur, die gebrek aan ’n professionele bestuurlisensie en nog verskeie ander oortredings.
“Hierdie is niks anders as die blatante minagting vir sy passassiers en ander padgebruikers nie. Ek hoop dat die proses vinnig afgehandel sal word gevolg deur ’n swaar straf om ’n duidelike boodskap te stuur dat sulke gedrag nie geduld sal word nie,” het JP gesê.
Regtens mag bestuurders net 0,05 g alkohol per 100 ml bloed hê.
Bestuurders mag as ’n reël net een eenheid alkohol per uur drink. Om baie water en sterk swart koffie te drink, ’n koue stort te neem of enige ander nugterword-wenke te beproef sal min doen om die alkoholvlak in jou bloed te verminder.